Tweede verdagte vas oor polisieman se moord(Foto: SA Polisie) ŉ Tweede verdagte is in hegtenis geneem in verband met die moord op ŉ adjudant-offisier van die polisie. Ao. Phiwayinkosi Magwaza (59) is op 27 Augustus doodgeskiet toe hy in sy huis gelê en slaap het. Sy dienspistool is tydens die moord gesteel. ŉ Saak van moord is by die Melmoth-polisiestasie aanhangig gemaak en die Valke is opdrag gegee om verder ondersoek in te stel. Kapt. Simphiwe Mhlongo, woordvoerder van die direktoraat vir prioriteitsmisdaadondersoeke (die Valke) het gesê die 42-jarige man is Donderdagoggend vroeg by Kwamashu-hostel in KwaZulu-Natal in hegtenis geneem deur die Valke se eenheid wat ernstige georganiseerde misdaad ondersoek, in samewerking met ŉ spesiale taakspan van die polisie. “Hy is na bewering betrap met die oorledene se 9 mm-pistool.” Die man staan tereg op aanklag van die onwettige besit van ŉ vuurwapen en het in die Ntuzuma-landdroshof verskyn. Hy moet op 23 September weer in die hof verskyn. Maroela Media het vroeër berig Magwaza se vrou, Sanelisiwe Mpungose (27) is op 9 September in hegtenis geneem in verband met haar rol in sy moord. Sy het op 11 September in die hof verskyn en sy bly in aanhouding.